Document ID: 32006D0768

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Νοεμβρίου 2006
για την τροποποίηση της απόφασης 2003/583/ΕΚ, σχετικά με την αναδιάθεση των κεφαλαίων που λαμβάνονται από την Ευρωπαϊκή Τράπεζα Επενδύσεων για τις ενέργειες που πραγματοποιούνται στη Λαϊκή Δημοκρατία του Κονγκό στα πλαίσια του δεύτερου, τρίτου, τέταρτου, πέμπτου και έκτου ΕΤΑ
(2006/768/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού, στις 23 Ιουνίου 2000 (1),
την εσωτερική συμφωνία της 12ης Σεπτεμβρίου 2000, μεταξύ των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπεγράφη στο Κοτονού (Μπενίν), στις 23 Ιουνίου 2000, και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (2), και ιδίως το άρθρο 7 παράγραφος 2 της εσωτερικής συμφωνίας,
την πρόταση της Επιτροπής η οποία καταρτίσθηκε σε συμφωνία με την Ευρωπαϊκή Τράπεζα Επενδύσεων (ΕΤΕ),
Εκτιμώντας τα ακόλουθα:
(1)
Στην απόφαση 2003/583/ΕΚ του Συμβουλίου (3) ορίζεται ότι το συνολικό ποσό του πρόσθετου κονδυλίου τίθεται σε διάθεση για τετραετή χρονική περίοδο από την ημερομηνία ανοίγματος του λογαριασμού.
(2)
Η απόφαση 2005/446/ΕΚ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, της 30ής Μαΐου 2005, καθορίζει την προθεσμία δέσμευσης των πόρων του ενάτου Ευρωπαϊκού Ταμείου Ανάπτυξης (ΕΤΑ) (4) στις 31 Δεκεμβρίου 2007.
(3)
Η παράταση της μεταβατικής περιόδου στη Λαϊκή Δημοκρατία του Κονγκό (ΛΔΚ), λόγω της καθυστέρησης κατά την προετοιμασία της εκλογικής διαδικασίας, καθώς και της καθυστέρησης κατά την ουσιαστική θέση σε διάθεση των πόρων του 10ου ΕΤΑ καθιστούν αναγκαία την παράταση της προθεσμίας δέσμευσης των επιπλέον πόρων που αναφέρονται στην απόφαση 2003/583/ΕΚ.
(4)
Θα πρέπει επίσης να ευθυγραμμιστεί η προθεσμία δέσμευσης των επιπλέον πόρων της απόφασης 2003/583/ΕΚ με εκείνη που προβλέπεται στην απόφαση 2005/446/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 4 της απόφασης 2003/583/ΕΚ η τρίτη πρόταση αντικαθίσταται από το ακόλουθο κείμενο:
«Η προθεσμία δέσμευσης των πόρων που κατατίθενται στο λογαριασμό αυτό καθορίζεται στις 31 Δεκεμβρίου 2007, σύμφωνα με την απόφαση 2005/446/ΕΚ. Όταν ολοκληρωθούν όλες οι επιχειρήσεις που χρηματοδοτούνται από το κονδύλιο, ο τραπεζικός λογαριασμός θα κλείσει και το υπόλοιπο θα επιστραφεί στα κράτη μέλη. Ο λογαριασμός θα κλείσει στις 31 Δεκεμβρίου 2011 το αργότερο.».
Άρθρο 2
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες, 7 Νοεμβρίου 2006.

Labels: 18
15
19
5